ועדת העבודה, הרווחה והבריאות, כנסת 20, פרוטוקול מספר 939, 2018-12-31 11:30

אלי אלאלוף: היום 31 בדצמבר 2018, כ"ג בטבת התשע"ט, והשעה 11:36.

אלי אלאלוף: האיחור נובע מהתלהבות במפגש הבלתי פורמלי בינינו.

אלי אלאלוף: בבקשה.

אלי אלאלוף: נתחיל לפי הסדר.

אבנר גולן: לפני שנעבור להליך של אישור הצווים והתקנות רציתי פה למחות על ההתנהלות של אגף השיקום, על העיכוב הממושך מאוד של העברת הצווים והתקנות למשרד האוצר ולמשרד המשפטים.

אבנר גולן: ברשותך, אני רוצה בקצרה, למען הפרוטוקול, לספר פה את כל ההשתלשלות ולהבין את חוסר האמת או ההתנהגות הלא נאותה של אגף השיקום כלפי הארגון והנכים בכלל, על כך שלא תרמו ולא עשו מאומה על מנת לזרז או לקדם את כל הצווים מול משרדי האוצר והמשפטים.

אבנר גולן: חשוב לתת פה את המידע הזה למען הפרוטוקול.

אלי אלאלוף: כמה זמן יש לנו?

ענת כהן שמואל: חצי שעה.

אלי אלאלוף: שמעתם?

אלי אלאלוף: היום אני בקושי נושם.

אלי אלאלוף: אני מבקש הכול בקיצור רב.

אבנר גולן: העדכונים של התגמולים מתבצעים פעמיים בשנה, באפריל ובאוקטובר של כל שנה, מכוח הסכם.

אבנר גולן: התגמולים שלנו צמודים למדד הסקטור הקהילתי במגזר הציבורי.

אבנר גולן: אנחנו מאשרים כרגע את התגמולים של אפריל 2017 ואוקטובר 2017, כאשר את הצווים ואת התקנות של מדד אפריל 2017 אישרנו לאגף שיקום מבחינת נוסח, התחשיב וסכומי העדכון – אישרנו ב-24 בדצמבר 2017.

אבנר גולן: מאז ועד אוקטובר לא נעשה עם זה כלום.

אבנר גולן: הייתה התכתבות ענפה בין ארגון נכי צה"ל לאגף השיקום במשרד הביטחון, כדי לזרז את הנושא הזה.

אלי אלאלוף: מה עושים היום?

אלי אלאלוף: מאשרים את זה או לא?

אבנר גולן: מאשרים את זה, אבל אני חייב - - -

אלי אלאלוף: הבנו.

אלי אלאלוף: מגיעה נזיפה לאגף השיקום.

אבנר גולן: חשוב לדעת שהסכומים שמעדכנים זה סכומים נומינליים, הם לא צמודים, אין על זה ריבית, אין הצמדה.

אבנר גולן: מעדכנים את זה בערכים של 2017.

פזית ענבל: הסכומים הם נומינליים, אבל אנחנו משלמים עדכוני ביניים, ועדכוני הביניים מכסים את כל העדכונים שנעשים פה עכשיו בצווים.

אבנר גולן: אני רוצה להביא דוגמה להמחשה של הפגיעה בתגמולים של נכים.

אבנר גולן: נכים היום מקבלים את המדד לפי אפריל 2016, ובאפריל 2017 היו אמורים לעדכן את התגמולים ב-1.35%, ובהתחשב בפיגורים הרגילים אמורים היו הנכים לקבל עדכון ביולי 2017.

אבנר גולן: גם פיגור זה הוא נסבל, אולם כאמור עד היום לא עודכנו התגמולים, כשאנחנו עומדים שנה וחצי לאחר פרסום המדד האחרון מאפריל 2017.

אבנר גולן: לפי האומדן ההפסד כתוצאה מתשלום התגמולים בפיגור ללא הצמדה וריבית מגיע ליותר מ-5.5%.

אבנר גולן: כלומר, התגמול של 100% נכות יעודכן נומינלית ב-60.7 שקלים, כשהיה צריך לקבל 64.13 עם ריבית והצמדה.

אבנר גולן: אני לא מבין מדוע אגף השיקום מתנהל בצורה כזאת באופן קבוע מדי שנה בשנה.

אבנר גולן: בכל פעם בוועדת הכנסת אנחנו מתלוננים על ההתנהלות הממושכת של אישור הצווים.

אלי אלאלוף: חבר'ה, אני יכול להקשיב, לבכות ולהתבכיין ולראות שהכול לא תקין.

אלי אלאלוף: אני מודיע לכם שיש לי רק היום ומחר בבוקר להעביר חוקים כדי לתקן עיוותים, וזה עיוות.

אלי אלאלוף: אני באופן אישי פניתי מספר פעמים דרך הצוות שלי, כדי לקבל את העדכונים וכדי להעביר אותם.

אלי אלאלוף: יש לי שני פתרונות, או שנמשיך להתבכיין כולנו – סליחה על הביטוי החברי, כשאני רואה אתכם אני מרגיש חלק מהמשפחה – או שנתחיל להתמודד.

אבנר גולן: אני את שלי אמרתי.

אלי אלאלוף: כרגע יש לי סכמות להעביר את מה שמציגים בפניי בתנאים שעכשיו שמעתם.

אלי אלאלוף: אתם לא רוצים שאני אעביר, אין לי בעיה, אבל המפסידים זה אתם.

אלי אלאלוף: המאבק צריך להימשך, אבל לא כרגע.

אלי אלאלוף: אם נעשה את זה כרגע, אתם תימצאו ללא - - -

נתנאל שקד: תוכל לעזור לנו לפחות עם מיצוי הזכויות?

נתנאל שקד: מה שהבטחתם?

אבנר גולן: אני את התרעומת שלי - - -

אלי אלאלוף: תעשה לי טובה, אל תהפוך את זה לעניין אישי.

נתנאל שקד: חס ושלום.

אלי אלאלוף: אני פה נציג ציבור, ואני ממלא את תפקידי כאיש ציבור.

אלי אלאלוף: החלק האישי שלי, אני מתכנן אותו לבד, עם אישתי.

אלי אלאלוף: כרגע אנחנו חייבים לסיים את העדכונים האלה ולהעביר אותם כדי שתקבלו את מה שמגיע לכם.

אלי אלאלוף: אלה המילים האמיתיות "מגיע לכם", אף אחד לא עושה טובה.

אלי אלאלוף: התיקונים הנדרשים, כמו שאתה עושה, אדון גולן - - -

סגל מירס: השאלה אם העדכונים האלה זה באמת מה שמגיע לנו.

אלי אלאלוף: אני לא יכול היום לטפל בעדכונים.

אלי אלאלוף: אני לא יכול.

אלי אלאלוף: אני לא רוצה להשלות אתכם, שלא יהיו אשליות.

אלי אלאלוף: לי יש צו, או שאני מעביר אותו או שאני מחזיר אותו.

אלי אלאלוף: אתם רוצים שאני אחזיר אותו, תגידו לי, אני אחזיר.

יעקב אטיאס: טוב ציפור אחת ביד מעשר על העץ.

סגל מירס: אני בעד להעביר.

אלי אלאלוף: אני חושב שכדאי שתיקחו מה שמגיע לכם ותמשיכו במאבק.

סגל מירס: זה לא מה שמגיע, זה מה שאתם חושבים.

אלי אלאלוף: מה שמגיע לכם בשלב זה בחישוב הזה.

אלי אלאלוף: אם אתם לא רוצים, אין לי בעיה, אני קם והולך.

שולי מועלם-רפאלי: הרי כולנו יושבים פה כבר שנים רבות.

שולי מועלם-רפאלי: השאלה היא תמיד שאלת האיזון.

נתנאל שקד: איזה איזון, גברתי?

אלי אלאלוף: אל תפריע.

אלי אלאלוף: עכשיו נכנסנו לדיון רציני.

שולי מועלם-רפאלי: השאלה היא תמיד שאלת האיזון.

שולי מועלם-רפאלי: אם נעביר את הדברים כמו שהם עכשיו, האם זה יגרום נזק או תועלת לנכים ולמשפחות?

שולי מועלם-רפאלי: זאת כל השאלה.

סגל מירס: ומה התשובה?

שולי מועלם-רפאלי: אני חושבת שכל צעד קדימה מוביל אותנו אל מקום טוב יותר.

שולי מועלם-רפאלי: ככה נהגתי וככה אני נוהגת גם עם יתומי צה"ל, עם רשימת הבקשות שלהם שהועלתה גם בוועדה הזאת וגם בשדולה.

שולי מועלם-רפאלי: אני חושבת שבכל פעם צריך להתקדם באופן שבו אפשר להתקדם.

שולי מועלם-רפאלי: אני יודעת שזה לא שלם.

שולי מועלם-רפאלי: הרי אני יודעת יותר טוב, אני יושבת פה ועל זה אנחנו רבים.

שולי מועלם-רפאלי: ויושב-ראש הוועדה בזמנים שאתם לא רואים, עובד בשבילכם בלי הפסקה.

עידו גל רזון: מה אתם עושים בשביל הלומי הקרב?

שולי מועלם-רפאלי: לצערי הגענו - -

עידו גל רזון: מה אתם עושים בשביל הלוחמים הלומי הקרב?

שולי מועלם-רפאלי: - - לצערי לזה - - -

עידו גל רזון: אנחנו תמיד באים וצועקים פה.

אלי אלאלוף: הישיבה נעולה.

אלי אלאלוף: אני אחזור כשיהיה פה שקט.

אלי אלאלוף: חברים, תקשיבו לי, ואני לא אסטה במילימטר אחד ממה שאני הולך להגיד.

אלי אלאלוף: כל מי שלוקח את רשות הדיבור ומפריע, יוצא מהחדר במקום, אין התרעה – לא אחת, לא שתיים, לא שלוש.

אלי אלאלוף: יהיה מה שיהיה, אני מעביר את התקנות האלה ואת עדכון התגמולים.

אלי אלאלוף: זה לא המקום לדיון.

אלי אלאלוף: אתם רוצים דיון, אני אעשה לכם דיון.

אלי אלאלוף: הכנסת מתפקדת עד הכנסת הבאה, אבל כרגע תתנו להעביר, כי האגף מצוין, ולצערי מי ששייך לשם זה אנשים עם קשיים אדירים, אגף המשפחות השכולות, וגם הם תלויים בזה, אז אתם עכשיו מענישים אותם.

אלי אלאלוף: אני לא נותן לאף אחד לדבר, רק ליועץ המשפטי שיתחיל לקרוא כדי לאשר.

אלי אלאלוף: אני מודיע לכם, אחר כך יש לי דיון על פיגומים ועגורנאים מפני שעגורנאים נופלים משם, וגם זה חשוב.

אלי אלאלוף: זה לא על חשבון ההתפרצות שלכם, שלא הייתה מוזמנת, לפחות על ידינו, ולא הוקדש לה זמן.

אלי אלאלוף: אתם רוצים שנעשה, נעשה את זה, אבל עכשיו שיהיה ברור שכל מי שמפריע לקריאה, יוצא מהחדר במקום.

אלי אלאלוף: בבקשה.

אלדד מלצר: תודה רבה, אדוני.

אלדד מלצר: אני מהלשכה המשפטית במשרד הביטחון.

אלדד מלצר: אנחנו מבקשים היום את אישור הוועדה הנכבדה לעדכון התגמולים לנכי צה"ל ולמשפחות השכולות.

אלדד מלצר: כפי שנאמר, העדכון נעשה בהתאם להסכם משנת 1986 בין משרד הביטחון לארגון נכי צה"ל, ההסכם הוחל גם על המשפחות השכולות, כמובן.

אלדד מלצר: ההסכם קובע מנגנון הצמדה לשכר לסקטור הציבורי הקהילתי, וקובע כי ההצמדה תבוצע פעמיים בשנה, בחודשים אפריל ואוקטובר.

אלדד מלצר: במסגרת העדכון הנוכחי אנחנו מביאים לאישור הוועדה 18 צווים ותקנות.

אלדד מלצר: מדובר בשני סטים.

אלדד מלצר: בסט הראשון מדובר בהוראות שעה לכל הצווים והתקנות הרלוונטיים מאפריל 2017 ועד ל-30 בספטמבר 2017, בהתאם למדד שהתפרסם באפריל, והסט השני הוא מאוקטובר 2017, שכולל את המדד הרלוונטי שפורסם.

אלדד מלצר: כמובן קוימה היוועצות בהתאם לחוק עם שר האוצר, שאישר את הצווים, וכעת אנחנו מביאים את הצווים לאישור הוועדה.

אלדד מלצר: במסגרת הצעת החוק, שכידוע לא אושרה, ביקשנו להצמיד את התגמולים בחוקים למדד המחירים לצרכן.

אלדד מלצר: כאמור כל עוד זה לא מאושר אנחנו מוגבלים למנגנון הקיים.

אלדד מלצר: בקשר למה שנאמר, אני מסכים, ההליך ארך זמן, אנחנו מודעים לזה שההליך ביורוקרטי והוא מצריך פנייה גם למשרד האוצר, גם למשרד המשפטים, גם לביצוע תחשיבים של שיעורי התגמולים, וגם כפי שפזית ציינה, לעניין הקיזוזים בין התוספות שמשולמות באופן אוטומטי.

אלדד מלצר: אנחנו מודעים לכך, אבל כעת אנחנו מבקשים לקדם את העניין הזה ולהביא את הצווים והתקנות לאישור הוועדה.

אלי אלאלוף: לפני שתתחילו לקרוא אני מבקש שתעשו בדיקה בנושא ההצמדות, האם המקדמות והתשלומים מכסים את מלוא ההצמדות לפי החוק הקיים.

אלי אלאלוף: אני רוצה לקבל את זה בתוך שבוע, כל עוד שאני פה, כדי שאני אוכל לפעול.

אלדד מלצר: בסדר גמור.

אלי אלאלוף: המענק המיוחד שהועבר למשפחות השכולות כבר בטיפול, כבר הועבר?

ריקי מורד: הוא משולם בתגמולי דצמבר.

שולי מועלם-רפאלי: זה מה שיגיע למשפחות ב-1 בינואר?

ריקי מורד: הוא ישולם בתגמולי דצמבר, וזה אומר ב-1 בינואר.

תמי שלח: על מה מדובר?

אלי אלאלוף: מענק מיוחד של 1,400.

תמי שלח: זה להורים השכולים.

שרה בוכמן: מה עם אלמנות?

אלי אלאלוף: מה שאושר – אושר.

אלי אלאלוף: לא פתחתי דיון.

אלי אלאלוף: בבקשה, תעבור לקריאת התקנות.

דניאל בלמס: כפי שהיועץ המשפטי של משרד הביטחון אמר יש לנו כאן שני סטים.

דניאל בלמס: אני אתייחס לסט הראשון שהוא מאפריל 2017 עד 30 בספטמבר 2017, והשני שהוא הוראה קבועה מה-1 באוקטובר 2017.

דניאל בלמס: תקנות הנכים (תגמולים ושיקום)(לימודים לרכישת מקצוע)(הוראת שעה), התשע"ט-2018 עכשיו אני מקריא את הצו שייכנס לתוקף מה-1 באוקטובר 2017.

דניאל בלמס: תקנות הנכים (תגמולים ושיקום)(לימודים לרכישת מקצוע)(תיקון), התשע"ט- 2018 התחילה של התקנות האלה ביום י"א בתשרי התשע"ח (1 באוקטובר 2017).

דניאל בלמס: וזו תהיה ההוראה הקבועה.

דניאל בלמס: אני עובר לצו הנוסף תקנות משפחות חיילים שנספו במערכה.

דניאל בלמס: הכותרת: תקנות משפחות חיילים שנספו במערכה (תגמולים ושיקום)(תשלום למימון צרכים מיוחדים)(הוראת שעה), התשע"ט-2018.

דניאל בלמס: בתקנה 1 במקום הטבלה יבוא: התחילה של התקנות האלה הוא מ-1 באפריל 2017 ועד ה-30 בספטמבר 2017.

דניאל בלמס: זה הסט הראשון וההוראות הקבועות, אני אעבור על זה שוב מהר לפי הסעיפים.

דניאל בלמס: שוב תקנות משפחות חיילים שנספו במערכה (תגמולים ושיקום)(תשלום למימון צרכים מיוחדים)(תיקון), התשע"ט-2018.

דניאל בלמס: זה הסט השני שמעדכן את תקנות משפחות חיילים.

דניאל בלמס: זה הסט השני, מ-1 באוקטובר 2017.

דניאל בלמס: אני עובר לתקנות הנכים (טיפול רפואי)(הוראת שעה), התשע"ט-2018.

דניאל בלמס: בתיקון תקנה 14א – בתקנה 14א(א) במקום "130%" יבוא "131.8%" ובמקום "168" יבוא "170.9".

דניאל בלמס: אלה תקנות שיתחילו מ-1 באפריל 2017 ועד ה-30 בספטמבר 2017.

דניאל בלמס: הסט השני זה באותן תקנות.

דניאל בלמס: במקום "130%" יבוא "134.1" ובמקום "168.

דניאל בלמס: 6" יבוא "173.8".

דניאל בלמס: התחילה של התקנות האלה זה ב-1 באוקטובר 2017.

דניאל בלמס: אני עובר לצו הנכים, שהוא מתקן את חוק הנכים.

דניאל בלמס: צו הנכים (תגמולים ושיקום)(העלאת שיעורי השכר הקובע והתגמול לנכה מחוסר פרנסה ונצרך) (הוראת שעה), התשע"ט-2018.

דניאל בלמס: זה צו שמתחיל ביום 1 באפריל 2017 ועד 30 בספטמבר 2017.

דניאל בלמס: אנחנו עוברים לסט הבא, שהוא - - -

נעה בן שבת: עד עכשיו קראת את הוראת השעה, עכשיו אתה קורא את הוראת הקבע.

נעה בן שבת: אולי נעבור בכל תקנה ונגיד מה הסכומים האמיתיים.

נעה בן שבת: לגבי השכר הקובע זה יהיה - - -

דניאל בלמס: זה יהיה 162.8%.

דניאל בלמס: תקנה 2(1) מ-10% עד 18% – 64.3%, ואם יש לנכה ילד – 94%.

דניאל בלמס: (2) לנכה שדרגת נכותו מ-19% עד 39% – 94% מהדרגה הקובעת, ואם יש לנכה ילד – 134.1% מהדרגה הקובעת.

דניאל בלמס: (3) לנכה שדרגת נכותו מ-40% עד 100% – 134.1% מהדרגה הקובעת, ואם יש לנכה ילד – 173.

דניאל בלמס: 8% מהדרגה הקובעת.

נעה בן שבת: תקנה 3 היא אותה תקנה – הדרגה הקובעת.

דניאל בלמס: בתקנה 4, בסעיף 7(א), זה יהיה 198.4%, ואם יש לנכה ילד, זה יהיה 220.2% מהדרגה הקובעת.

דניאל בלמס: ותוספת מיוחדת עקב פרישה מוקדמת, כאמור בסעיף 7(ד) לחוק יהיה 122.8%.

דניאל בלמס: צו הנכים הקודם בטל ותחילתו של הצו יהיה ב-1 באוקטובר 2017.

דניאל בלמס: תקנות משפחות חיילים שנספו במערכה (תגמולים ושיקום)(הקלות ליתומים להשתלמות במוסדות להשכלה על-תיכונית)(הוראת שעה), התשע"ט-2018.

דניאל בלמס: תיקון תקנה 10 – בתקנה 10(א)(3) במקום "62.8%" יבוא "63.6%".

דניאל בלמס: והתחילה של זה ב-1 באפריל 2017 ועד ה-30 בספטמבר 2017.

דניאל בלמס: ואנחנו עוברים להוראה הקבועה, ששם יהיה קבוע בתקנה 10(א)(3) במקום "62.8%" יבוא "64.7", והתחילה של התקנות האלה יהיו ב-1 באוקטובר 2017.

דניאל בלמס: תקנות משפחות חיילים שנספו במערכה (תגמולים ושיקום)(חינוך יתומים לשם רכישת מקצוע או השכלה כללית או מקצועית)(הוראת שעה), התשע"ט-2018.

דניאל בלמס: בתקנה 11(א)(4), במקום "62.8%" יבוא "63.6%".

דניאל בלמס: ותחילתן של התקנות האלה זה ב-1 באפריל 2017 עד ה-30 בספטמבר 2017.

דניאל בלמס: אני עובר להוראה הקבועה של אותן תקנות, ובתקנה 11(א)(4), במקום "62.8%" יבוא "64.70%".

דניאל בלמס: ותחילתן של התקנות האלה הוא ב-1 באוקטובר 2017, שזאת ההוראה הקבועה.

דניאל בלמס: אני עובר.

דניאל בלמס: תקנות הנכים (תגמולים ושיקום)(תוספת למימון צרכים מיוחדים)(הוראת שעה), התשע"ט-2018.

דניאל בלמס: בתקנה 1 לתקנות הנכים שקראנו, בהגדרה "משקולת" במקום "83.62" יבוא "84.75".

דניאל בלמס: ההוראה הזאת היא מה-1 באפריל ועד ה-30 בספטמבר 2017.

דניאל בלמס: אני עובר להוראה הקבועה.

דניאל בלמס: בתקנה 1 בהגדרה "משקולת", במקום "83.62" בא "86.21".

דניאל בלמס: והתחילה של התקנות האלה הוא ב-1 באוקטובר 2017.

דניאל בלמס: אני עובר לצו משפחות חיילים שנספו במערכה (תגמולים ושיקום)(העלאת שיעורי תגמולים) (הוראת שעה), התשע"ט-2018.

דניאל בלמס: 1.

דניאל בלמס: לעניין סעיף 8(ב) לחוק יהיה כתוב "273.7% מהדרגה הקובעת כאמור בסעיף 8(א) לחוק".

דניאל בלמס: 2, תגמולים לשכולים.

דניאל בלמס: " התגמול החודשי לעניין סעיף 10(א) לחוק, הוא 109.6% מסך כל המשכורת הנהוגה אותה שעה לגבי עובד המדינה שדרגת משכורתו היא 19 של הדירוג המינהלי.

דניאל בלמס: 3.

דניאל בלמס: - - -

תמי שלח: בשכולים הכוונה רק הורים שכולים?

נעה בן שבת: כן.

שולי מועלם-רפאלי: למה ככה ההגדרה?

שולי מועלם-רפאלי: מה קרה לאלמנות וליתומים?

שולי מועלם-רפאלי: הם לא שכולים?

קריאה: לא... לא שכולים...

קריאה: ממש לא...

נעה בן שבת: יש התייחסות לאלמנה.

תמי שלח: עד עכשיו - - -

אלי אלאלוף: לא קיבלת את רשות הדיבור.

אלי אלאלוף: בואו נסיים את הקריאה.

דניאל בלמס: 3.

דניאל בלמס: "התגמול החודשי לעניין סעיף 13ב(1) לחוק הוא 143.

דניאל בלמס: 6% מסך כל המשכורת הנהוגה אותה שעה לגבי עובד המדינה שדרגת משכורתו היא 19 של הדירוג המינהלי ושאינה משתלמת לו תוספת שכר בזכות בן משפחה.

דניאל בלמס: " זה צו הוראת השעה מ-1 באפריל עד ה-30 בספטמבר 2017.

דניאל בלמס: ועכשיו התגמול בסעיף 8ב(1) לחוק יהיה 278.4% מהדרגה הקובעת כאמור בסעיף 8א לחוק.

דניאל בלמס: 2.

דניאל בלמס: לעניין סעיף 10(א) לחוק זה יהיה 111.5%.

דניאל בלמס: התגמול החודשי לעניין סעיף 13ב(1) לחוק הוא 146.1%.

דניאל בלמס: צו המשפחות הקודם שקראנו יתבטל, והתחילה של צו זה הוא ב-1 באוקטובר 2017.

דניאל בלמס: אני עובר לצו נוסף, צו משפחות חיילים שנספו במערכה (תגמולים ושיקום)(מענק נישואין ליתום)(הוראת שעה), התשע"ט-2018.

דניאל בלמס: במקום סעיף 2 לצו משפחות חיילים שנספו במערכה (תגמולים ושיקום)(מענק נישואין ליתום), התשמ"ב-1982 יבוא: תחילתו של הצו הזה הוא ב-1 באפריל 2017 ועד ה-30 בספטמבר 2017.

דניאל בלמס: בצו החדש הסכום מתעדכן כך שהוא יהיה 141,060 שקלים חדשים, ותחילתו של הצו הזה יהיה ב-1 באוקטובר 2017.

דניאל בלמס: זה כל סט הצווים שהובאו לאישור הוועדה.

אלי אלאלוף: אנשי אגף השיקום ואנשי המשפחות רוצים להגיד משהו?

תמי שלח: אני יושבת-ראש ראש ארגון אלמנות ויתומי צה"ל.

תמי שלח: קודם כול, אני רוצה לברך על כל העלאה.

תמי שלח: כל דבר מתקבל בברכה.

תמי שלח: תודה.

תמי שלח: בבסיס אני רוצה לומר שהרבה מאוד חוקים ותקנות נחקקו בשנת 1950, כשהם ממש לא ריאליים לימינו.

תמי שלח: אני התאלמנתי במלחמת יום כיפור, התגמולים שלי אז היו מעל השכר הממוצע במשק, היום הם עומדים על הרבה פחות מהשכר הממוצע במשק.

תמי שלח: אפשר לבדוק את זה ולראות מה השכר הממוצע במשק.

תמי שלח: הוא הרבה מעל למשכורת שאנחנו מקבלים.

תמי שלח: אני מבקשת לדון בעניין הזה בדחיפות, כי זו נקודה שחשובה לנו מאוד מאוד והיא כוללת את כלל האלמנות שלנו, ויש לנו אלפי אלמנות שקובלות על השכר הנמוך.

קריאה: כנ"ל נכי צה"ל.

תמי שלח: אני מדברת בשמי.

תמי שלח: יש לנו נציגות של הוועד המנהל שלנו, שמחזקות את ידיי באמירה הזאת.

תמי שלח: אני מבקשת מאוד לטפל בנושא הזה.

אלי אלאלוף: עוד מישהו רוצה להתייחס?

אלי אלאלוף: בבקשה.

נחמה מוסקל: אני מהוועד המנהל של ארגון אלמנות ויתומי צה"ל.

נחמה מוסקל: אני קצת מתקשה לברך כמו היושבת-ראש שלנו, מפני שאנחנו מרגישות מתוסכלות מאוד כל הזמן להיאבק ולהיות על המשמר.

נחמה מוסקל: אנחנו הדיוטות, אבל בנו מדובר.

נחמה מוסקל: מדובר על תוספת של 1.6, של 1.8, כשאני לא יודעת מה המשמעות.

נחמה מוסקל: המשמעות היא שאנחנו מתקשים היום.

נחמה מוסקל: עם זה לא הולכים למכולת.

נחמה מוסקל: אנחנו גם מייצרים את הדור השני, דור שמתחיל מעבר לשכול בנקודה הרבה יותר נמוכה מכל אחד שמתקשה במשק, כי גם התוספת שניתנת היום לעזרה בנישואים או בדיור איבדה את ערכה מול מה שהיה לפני 20 שנה, כשיתום היה יכול להיעזר במענק הזה, וזה היה משמעותי הן ברכישת דירה או הן ברכישת עסק.

נחמה מוסקל: היום ה-141,000 האלה הם לעג לרש, וככה לכל הטבה שנמצאת ואנחנו עומדים להפוך אותה לחוק או לעגן אותה בחוקים, היא לא משמעותית.

נחמה מוסקל: השאלה שאנחנו באמת שואלות כאן.

נחמה מוסקל: האם בזה שנסכים לחוקק את החוק הזה, לצלם את המצב הקיים, מה יקרה בעוד שלושה חודשים?

נחמה מוסקל: האם נחזור לנקודת ההתחלה?

נחמה מוסקל: אין לנו לחזור לנקודת ההתחלה.

נחמה מוסקל: מי שהיה איתנו לא נמצא שם בנקודת ההתחלה.

נחמה מוסקל: יבואו ויגידו: אתם חוקקתם את החוק, הסכמתם עליו, תחפשו את החברים שלכם.

נחמה מוסקל: אז נתחיל שוב במאבק הזה?

נחמה מוסקל: אני מבקשת להורות למשרדים שמטפלים בזה לעדכן את ההטבות, לא לפי כל מיני סיסמאות, סקטור ציבורי כזה או אחר.

נחמה מוסקל: אנחנו צריכים לקבל הטבה ריאלית, וריאלית זה אומר לפי השכר הממוצע במשק.

נחמה מוסקל: תודה.

רחאל נאיף: אני מהמגזר הבדואי, אני גר בצפון.

רחאל נאיף: המשפחה שלי מאז קום המדינה שכלה יותר מ-35 חללים.

רחאל נאיף: אני פונה למשרד הביטחון, אף אחד לא בא ומבקר את היתומים, אף אחד לא מבקר אותם חוץ מפעם אחת בשנה בחג הקורבן.

רחאל נאיף: למשפחות הקורבנות קשה מאוד אצלנו במגזר, ואף אחד לא בא לבקר אותן, אף אחד לא שואל עליהן, זה לא מעניין אף אחד, חוץ מהמשכורת לאלמנות במגזר הבדואי.

רחאל נאיף: במגזר הבדואי יש יותר מ-300 חללים למען מדינת ישראל, ואף אחד לא יודע על זה.

רחאל נאיף: דוד שלי ובן דוד שלי נפלו באסון המסוקים, בעלה של דודה שלי נהרג בלבנון, יש לנו משפחה אחת ששני הבנים שלה נהרגו בצבא, שניהם.

רחאל נאיף: לאישה אחת שני בנים.

רחאל נאיף: אף אחד לא בא לבקר אותה, אף אחד לא בא ושואל מה שלומה, מה חסר לה, מה אין לה.

רחאל נאיף: אנחנו לא באים לבקש הטבות, אלא מה שמגיע.

רחאל נאיף: כמו שמגיע למשפחה יהודית אני רוצה שגם משפחה בדואית תקבל את זה.

רחאל נאיף: תודה.

ריקי מורד: אני יכולה להגיב על זה?

אלי אלאלוף: לא.

אלי אלאלוף: כן, גברת.

מזרחי פרידה: אני נפגעת טרור.

מזרחי פרידה: אני מייצגת את הבית בירושלים.

מזרחי פרידה: בירושלים אנחנו מעל 1,000 בתי אב, ואנחנו תלויים בארגון היציג.

מזרחי פרידה: יש לנו קושי להגיע איתו למצב של הלימה, והייתי רוצה ליידע על זה בדקה ה-99 לפני שהכנסת מתפזרת.

מזרחי פרידה: בירושלים יש כמה מגזרים, אם זה קהל דתי, קהל שלא יודע להביע את עצמו, והם נמצאים בקשיים מאוד מאוד גדולים, מאוד מאוד מסובכים.

מזרחי פרידה: היינו רוצים ליידע את הוועדה שאנחנו מאוד רוצים שתתנו לנו יד, שנוכל להקים מחוז בירושלים, כמו שיש בארגון נכי צה"ל, שיש להם את המחוזות לכל סניף בנפרד.

מזרחי פרידה: תודה רבה.

שולי מועלם-רפאלי: אני אגיד קודם משהו במהות, ואז אני אסגור פה מהלך שבעיניי יש מקום לסגור.

שולי מועלם-רפאלי: אני מצטרפת לדברים של תמי.

שולי מועלם-רפאלי: אני חושבת שבנקודת זמן מסוימת חבריי במשרד הביטחון ובמשרד האוצר, שבאמת עושים עבודה – אנחנו מכירים 22 שנה, נעשית עבודה תמידית – לדעתי אנחנו הולכים ומתקרבים לנקודת הזמן שבה תצטרך להיפתח ראייה יותר כוללנית על שאלת המשפחות השכולות ונכי צה"ל, ומתוך כך גם המשפחות השכולות ונכי פעולות האיבה.

שולי מועלם-רפאלי: גם אני מרגישה שאנחנו קצת רודפים אחרי הזנב של עצמנו באין-סוף תיקונים.

שולי מועלם-רפאלי: אנחנו נמצאים היום בסוף דצמבר 2018, ואנחנו רטרואקטיבית על ה-1 באוקטובר 2017, ואנחנו בתהליך הזה הרבה שנים.

שולי מועלם-רפאלי: יש פה אלמנות ותיקות ונכים שנפצעו לפני שנים רבות, וסוחבים גם את האבל והנכות חוץ מההתמודדות היומיומית.

שולי מועלם-רפאלי: עם זאת, אני מבקשת, אדוני, מכיוון שזה כנראה הדיון האחרון שלך, כיושב-ראש הוועדה, בנושאים האלה, להגיד לכל מי שכאן ודרככם למשפחות השכולות, להורים, לאחים, לאלמנות, ליתומים, לנכי צה"ל, למשפחות הטרור ולנכי הטרור, שבראשות חבר הכנסת אליי אלאלוף בארבעת השנים האלה, בשלוש השנים וחצי האלה נעשתה בוועדה עבודה אדירה בשביל המשפחות השכולות והנכים.

שולי מועלם-רפאלי: בדבר הזה שהוא בא לפה פעם אחר פעם בכאב גדול, יש עוד הרבה מה לתקן, יש עוד דרך ארוכה שצפויה לנו בשאלות גדולות, שהן גם שאלות שבסוף החברה הישראלית תצטרך לתת עליהן את הדעת, מי בתוך הדלת הגדולה הזאת של משפחות שכולות ונכים, איך אנחנו מאזנים, איך אנחנו מוצאים את הדרך הנכונה, כמו שהציג פה מר רחאל, לא לשכוח חלקים בחברה הישראלית שאולי הם פחות נכנסים בדלת הראשית.

שולי מועלם-רפאלי: אני אומרת את זה גם כחברת כנסת, אבל בעיקר בעיקר כחלק ממשפחת השכול.

שולי מועלם-רפאלי: אני חושבת שבזכותך נעשתה פה עבודה אדירה.

שולי מועלם-רפאלי: הנחית את הנהלת הוועדה, את הייעוץ המשפטי של הוועדה, ואני יודעת כמה שעות ישבת במשרד הביטחון ובמשרד האוצר, כדי להביא אפילו את התיקונים שלפעמים נראים קטנים, אבל הם עוד צעד ועוד צעד בדרך להסתכלות היותר רחבה שנדרשת ביחס לדבר הזה.

אלי אלאלוף: תודה.

אלי אלאלוף: 11:30, ואני באיחור של חצי שעה, אני סוגר את הישיבה.

אלי אלאלוף: תקצרו בבקשה.

מאיר חלבי: אדוני היושב-ראש, בשמי ובשם קהילת נכי צה"ל אנחנו מברכים אותך מאוד על עבודת הקודש שעשית פה במשך ארבע השנים למען נכי צה"ל, מברכים מכל הלב ומעריכים את זה עד עומק נשמתנו.

מאיר חלבי: אני מברך על ההעלאה, העלאה מינורית שבמינורית, אני שמח שהעלו את המשקולות מ-83 ל-84, העלאה גדולה מאוד, בעוד שכר המינימום במשק הוא יותר גבוה מהתגמולים של נכי צה"ל.

מאיר חלבי: מה עשתה מדינת ישראל?

מאיר חלבי: היא עשתה עוול לנכי צה"ל.

מאיר חלבי: היא עשתה קיצוץ רוחבי של 1.5% בכל משרדי הממשלה, לגמלאי המשטרה ובתי הסוהר, ונכי צה"ל נשארו באוויר.

מאיר חלבי: מה קרה?

מאיר חלבי: אותם גמלאים שעכשיו ברגע זה עושים סקי ביוון או בשוויץ, וחלק מהם עושים מסאג'ים בפיליפינים - - - בעוד נכי צה"ל נמקים בבית, אם יש להם בית.

מאיר חלבי: זה היה עוול, ואני מבקש שבפעם הבאה שלא נשב עכשיו בפתחה של 2019 ונדון על העלאות של 2017.

מאיר חלבי: תודה.

מאיר חלבי: הרבה תודה לך, היושב-ראש.

אבו גמאע: כבודו, אני בן 33 היום, אני נפצעתי בצוק איתן לפני ארבע שנים וחצי.

אבו גמאע: הכירו בי בהתחלה במשרד הביטחון ואחרי זה אמרו לי: לא, אתה לא מוכר.

אבו גמאע: נפצעתי פיזית וגם נפשית, כבודו.

אבו גמאע: אני נלחם איתם היום, אני בבית משפט נלחם איתם.

אבו גמאע: אין לי כסף לשלם, אין לי כלום.

נתנאל שקד: ספר לו מה עשית בצבא.

אבו גמאע: הייתי גשש וגם נהג בציר הכי מסוכן במדינה.

אבו גמאע: אני בלמתי מחבלים, תפסתי בידיים, חיסלתי מחבלים.

אבו גמאע: אני אגיד לך אשכרה מה זה.

אבו גמאע: יש לי טראומות, יש לי חרדות, יש לי פציעות, אני צריך טיפול.

אבו גמאע: בהתחלה הם הכירו בי, עכשיו הם אומרים שהם לא מכירים בי.

אבו גמאע: זה מה שאני רוצה, שתעזרו לי, זה הכול.

אבו גמאע: אני לא מבקש כלום.

מרדכי רוזנברגר: אני נכה צה"ל פיזית ונפשית.

מרדכי רוזנברגר: קודם כול, רציתי לברך אותך על כל העבודה שנעשתה פה בנושא החוק.

מרדכי רוזנברגר: אני מקווה שיהיה לזה המשך.

מרדכי רוזנברגר: יש נושא כאוב שאני רוצה להעלות אותו שוב, ביטול מבחן ההכנסה, שזה עוול לנכי צה"ל שמופלים לרעה מול מגזרים אחרים.

מרדכי רוזנברגר: מדברים על העוול הזה כבר הרבה הרבה שנים.

מרדכי רוזנברגר: אם יש דרך – אני לא מבין את חוקי הפרלמנט בדיוק – אולי הוראת שעה, אם יש איזו דרך לתקן, זה מה שנתי ניסה לומר, שיש נכי צה"ל פגועים קשה שהם מגיעים לסף רעב, ומבחן ההכנסה מוריד אותם עוד ועוד.

מרדכי רוזנברגר: אם יש דרך, זה יהיה דבר ענק.

אלי אלאלוף: אני מצטער להגיד לכם, חברים, קודם כול, ליבי אתכם, זה אפילו מרגיש רע שאני אומר את המשפט, זה נראה טבעי.

אלי אלאלוף: אני יודע מה זה סבל, ראיתי פה סבל, ראיתי סבל שלא טופל.

אלי אלאלוף: המערכת כשלה, ואני לא מתבייש להגיד, ואמרתי את זה לאורך 23 דיונים שקיימנו בנושא הזה, אל תשכחו.

אלי אלאלוף: לא אמרו לי שהייתה ועדה שעשתה את זה לפני.

אלי אלאלוף: אני לא מחפש מחמאות ותודות.

אלי אלאלוף: אני נכשלתי מפני שלא גמרנו את החוק.

אלי אלאלוף: התחננתי שנעשה הכול – זו השחצנות היחידה שאני מעז – חשבתי שתפסתי את הנושא והייתי יכול לקדם אותו טוב יותר.

אלי אלאלוף: נכשלתי בזה.

אלי אלאלוף: נכשלתי, ואסור לי להיכשל.

אלי אלאלוף: ידעתי שיקדימו את הבחירות.

אלי אלאלוף: קיימנו 23 דיונים, יותר מ-100 שעות דיונים פה בוועדה.

אלי אלאלוף: מי שיש לו ניסיון יודע להשוות.

אלי אלאלוף: רצינו להתקדם, והתקדמנו.

אלי אלאלוף: בהרבה מאוד סעיפים התקדמנו שונה ממה שהמשרד הביא לפה.

אלי אלאלוף: תיקנו הרבה דברים.

אלי אלאלוף: אני מקווה שהנציגים שלכם ואתם בעצמכם תדעו לשמור על מה שהתקדמנו, למרות שלצערי לא סיימנו.

אלי אלאלוף: ההערות שלכם כל כך נכונות, קשה לי להתווכח, אני אפילו לא אנסה לנחם אתכם.

אלי אלאלוף: המערכת לקויה, המערכת של משרד הביטחון שמטפלת בפצועים, נכי צה"ל, ומשפחות שכולות פחות, טעתה, טועה.

סגל מירס: אז מה אתה מציע?

אלי אלאלוף: אני מנומס, שמעתי את כולם בלי להפריע.

אלי אלאלוף: פה אני מסכם, אל תפריעו לי.

אלי אלאלוף: היא טעתה, היא חייבת לעשות חשבון נפש מינהלי, ארגוני, טיפולי.

אלי אלאלוף: לא יכול להיות שהחבר שהגיע מהצפון אומר לנו על המשפחות שלהם, והמשפחות הבדואיות במיוחד, אתם יודעים במה זה עולה להם לעומת המשפחות היהודיות.

עבד אל חכים חאג' יחיא: איבדתי את אישתי, כבודו.

עבד אל חכים חאג' יחיא: שלוש פעמים היא ברחה ממני.

אלי אלאלוף: אני יכול להבין את הסבל של כל אחד.

אלי אלאלוף: זה לא קופסאות, אף אחד לא דומה לשני, והמשרד חייב להתייחס לכל אחד ואחד.

אלי אלאלוף: לא לדבר על האלפים, זה לא מעניין.

עידו גל רזון: אפשר להגיד משהו?

אלי אלאלוף: לא.

אלי אלאלוף: אני מסיים.

אלי אלאלוף: אמרתי את זה, אדוני היקר.

אלי אלאלוף: אני מתנצל.

עידו גל רזון: אני עוד לא דיברתי.

אלי אלאלוף: אין לי יותר זמן.

אלי אלאלוף: הזמן לא שלי.

עידו גל רזון: אני רק רוצה להגיד שלמחסניות ולנשק אתם יכולים לדאוג לנו, לזה אין בעיה.

עידו גל רזון: לנצח בקרבות אנחנו מנצחים בשבילכם, ולא אמרנו "הפסדנו".

עידו גל רזון: אנחנו ניצחנו.

עידו גל רזון: מה קרה, אתם לא יכולים לנצח בשבילנו?

עידו גל רזון: אנחנו הלומי הקרב, מתמודדים עם מפלצות מולנו, מפלצות, שהם לא באות לפתור לנו את הבעיה, הם באות למשוך את הזמן, גם הוועדה הזאת.

עידו גל רזון: כל ההתכנסויות, כל הזמן שהשקענו לבוא לפה, זה בשביל כלום.

עידו גל רזון: לא השגתם כלום להלומי קרב.

עידו גל רזון: הינה עובדה, אותם אנשים עולים אליך לפה וצועקים ואומרים שהם בתחתית השפל.

אלי אלאלוף: אני מבקש שקט.

אלי אלאלוף: אין לי ברירה, אלא לבקש להפסיק את הדיון פה.

אלי אלאלוף: אני מביא את מה שנקרא פה, התקנות השונות, לאישור הוועדה.

אלי אלאלוף: מי בעד?

אלי אלאלוף: בעד – 3

אלי אלאלוף: נמנעים – אין

אלי אלאלוף: אני מודה לכם.

אלי אלאלוף: יהיו דיוני המשך גם כשאני לא פה.

רותי פרמינגר: אדוני, אני רוצה להגיד לך כמי שנמצא פה הרבה שנים, אני חושבת שקבעת סטנדרט מעולה לדיונים בוועדה.

רותי פרמינגר: נכון שיש הרבה חוסר רצון ממה שהגענו אליו, אבל אני חושבת שסללת את הדרך והוועדה הזאת לא תהיה מה שהייתה קודם, ותמיד היא תהיה קשובה לנו, לנכי צה"ל ולנפגעי פעולות איבה.

רותי פרמינגר: בשם נפגעי פעולות איבה אני מודה לך על הסבלנות, אורך הרוח וזה שזה מקום לכולנו להשמיע את מה שאנחנו רוצים להגיד.

רותי פרמינגר: יישר כוח ודרך צלחה לך איפה שתמשיך.

אבנר גולן: יושב-ראש הוועדה, גם בשם ארגון נכי צה"ל ונכי צה"ל, אני מבקש לברך אותך על העשייה, על העשייה המקצועית, המעמיקה והעניינית.

אבנר גולן: ליווית אותנו במשך ארבע שנות עבודה, עבודה מאומצת וראויה לשבח.

אבנר גולן: תודה רבה ובהצלחה.

אלי אלאלוף: תודה.

אלי אלאלוף: הישיבה נעולה.